Κανονισμός (ΕΚ) αριθ. 1563/2001 της Επιτροπής

της 31ης Ιουλίου 2001

για τροποποίηση του κανονισμού (ΕΚ) αριθ. 1520/2000 για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 8 παράγραφος 3 πρώτο εδάφιο,

Εκτιμώντας τα ακόλουθα:

(1) Είναι απαραίτητο να αποσαφηνιστούν και να διευκρινιστούν ορισμένες διατάξεις σχετικά με τα πιστοποιητικά επιστροφής καθώς και ορισμένες διατάξεις σχετικά με τη χρήση του παραρτήματος Δ, τις οποίες προβλέπει ο κανονισμός (ΕΚ) αριθ. 1520/2000 της Επιτροπής(3), όπως τροποποιήθηκε από τον κανονισμό (ΕΚ) αριθ. 2390/2000(4).

(2) Προκειμένου να καταστεί αποτελεσματικότερη η χρήση των πιστοποιητικών επιστροφής, είναι σκόπιμο να προβλεφθεί η δυνατότητα μεταβίβασης των εν λόγω πιστοποιητικών χωρίς, ωστόσο, να ευνοηθεί η αύξηση του αριθμού των αιτήσεων για κερδοσκοπικούς σκοπούς. Για το λόγο αυτό, κρίνεται σκόπιμο να προβλεφθεί η καταγραφή των στοιχείων του εκδοχέα πριν από την αίτηση για έκδοση πιστοποιητικού.

(3) Θα πρέπει να διευκρινιστεί ότι ένας οικονομικός φορέας διατηρεί το δικαίωμα για λήψη επιστροφής εφόσον τήρησε τις εφαρμοστέες κανονιστικές διατάξεις, μη υποβάλλοντας, παράλληλα, ειδική αίτηση επιστροφής εντός 3 μηνών από την ημερομηνία αποδοχής της δήλωσης εξαγωγής από τις τελωνειακές αρχές. Θα πρέπει επίσης να διευκρινιστεί ότι, στην περίπτωση αυτή, η εγγύηση ή το μέρος της εγγύησης που αντιστοιχεί στο πιστοποιητικό επιστροφής καταπίπτει.

(4) Είναι απαραίτητο να προβλεφθούν ειδικές διατάξεις για τα πιστοποιητικά επιστροφής σε περίπτωση διαγωνισμού με ανοικτή διαδικασία που προκηρύσσεται σε τρίτη χώρα έτσι ώστε να δοθεί η δυνατότητα στους ευρωπαίους ενδιαφερομένους να υποβάλλουν προσφορά με ανταγωνιστικούς όρους. Ωστόσο, προκειμένου να απλουστευθεί η διαδικασία, θα πρέπει να ληφθούν υπόψη σε μεγάλο βαθμό οι διατάξεις που προβλέπονται στο άρθρο 49 του κανονισμού (ΕΚ) αριθ. 1291/2000 της Επιτροπής, της 9ης Μαΐου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(5), όπως τροποποιήθηκε τελευταία από τον κανονισμό αριθ. 1095/2001(6).

(5) Κρίνεται επιθυμητό, για λόγους διοικητικής απλούστευσης, να προβλεφθούν ιδιαίτερες διατάξεις αποδέσμευσης της εγγύησης. Είναι απαραίτητο, κυρίως, να διευκρινιστούν οι όροι μερικής αποδέσμευσης και ένα ελάχιστο κατώτατο όριο κάτω από το οποίο μπορεί να αποδεσμευτεί η εγγύηση η οποία θα έπρεπε να καταπέσει.

(6) Προκειμένου να αξιοποιηθούν πλήρως οι δυνατότητες εξαγωγής γεωργικών προϊόντων που δικαιούνται επιστροφές, θα πρέπει να προβλεφθούν διατάξεις παρόμοιες με εκείνες του άρθρου 35 του κανονισμού (ΕΚ) αριθ. 1291/2000 και να ενθαρρυνθεί, καθ' όλη τη διάρκεια της δημοσιονομικής περιόδου, η ταχεία επιστροφή των πιστοποιητικών που δεν χρησιμοποιήθηκαν πλήρως.

(7) Με βάση τις τροποποιήσεις που προβλέπονται στον παρόντα κανονισμό, θα πρέπει να αναπροσαρμοστούν οι παραπομπές στα άρθρα του κανονισμού (ΕΚ) αριθ. 1291/2000.

(8) Προκειμένου να χρησιμοποιηθούν με τον πιο αποτελεσματικό τρόπο τα χρηματοοικονομικά διαθέσιμα λαμβανομένης κυρίως υπόψη της τήρησης των διεθνών υποχρεώσεων που έχει αναλάβει η Κοινότητα, είναι απαραίτητο να προβλεφθούν διατάξεις αναπροσαρμογής του κατώτατου ορίου κάτω από το οποίο δεν ισχύει πλέον η απαλλαγή υποβολής πιστοποιητικών για ορισμένους εξαγωγείς. Επιπλέον, είναι απαραίτητο να προβλεφθούν ειδικές διατάξεις που θα επιτρέπουν σε όσους επιθυμούν να μην επωφελούνται πλέον από την απαλλαγή υποβολής πιστοποιητικών επ' ευκαιρία αλλαγής της δημοσιονομικής περιόδου να χρησιμοποιούν αποτελεσματικά το κατώτατο όριο που προβλέπει το άρθρο 14 παράγραφος 2 του κανονισμού (ΕΚ) αριθ. 1520/2000. Επιπλέον, προκειμένου να εξασφαλιστεί η τήρηση, στο τέλος του δημοσιονομικού έτους, των διεθνών υποχρεώσεων που έχει αναλάβει η Κοινότητα, κρίνεται σκόπιμο να προβλεφθούν διατάξεις αναστολής των πληρωμών σχετικά με τα πιστοποιητικά επιστροφής που εκδόθηκαν κατά τη διάρκεια της αντίστοιχης δημοσιονομικής περιόδου.

(9) Με βάση την πείρα που αποκτήθηκε από την εφαρμογή των πιστοποιητικών επιστροφής, είναι απαραίτητο να αναπροσαρμοστούν οι διαδικασίες που προβλέπονται στο παράρτημα ΣΤ του κανονισμού (ΕΚ) αριθ. 1520/2000.

(10) Ορισμένες από τις διατάξεις του παρόντος κανονισμού πρέπει να μπορούν να εφαρμοστούν από τις 9 Ιουλίου. Συνεπώς, είναι απαραίτητο ο κανονισμός να αρχίσει να ισχύει το συντομότερο δυνατόν μετά την ημερομηνία δημοσίευσής του.

(11) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων σχετικά με τις συναλλαγές μεταποιημένων γεωργικών προϊόντων που δεν περιλαμβάνονται στο παράρτημα Ι,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1520/2000 τροποποιείται ως εξής:

1. Το κείμενο της παραγράφου 3 του άρθρου 6 αντικαθίσταται από το ακόλουθο κείμενο: "3. Με την επιφύλαξη των διατάξεων του άρθρου 6 Α, το πιστοποιητικό επιστροφής δεν μπορεί να μεταβιβαστεί, αλλά χρησιμοποιείται από τον κάτοχο του."

2. Προστίθεται το παρακάτω άρθρο 6 α: "Άρθρο 6 α

1. Οι υποχρεώσεις που απορρέουν από τα πιστοποιητικά δεν μεταβιβάζονται. Τα δικαιώματα που απορρέουν από τα πιστοποιητικά μπορούν να μεταβιβάζονται από τον κάτοχο του πιστοποιητικού κατά τη διάρκεια ισχύος του πιστοποιητικού εφόσον η μεταβίβαση αυτή γίνεται υπέρ ενός μόνον εκδοχέα ανά πιστοποιητικό καθώς και ανά απόσπασμα και εφόσον το όνομα και η διεύθυνση του εκδοχέα, ο οποίος το δέχεται, αναγράφονται, το αργότερο κατά την κατάθεση της αίτησης, στο τετραγωνίδιο 20 της αίτησης για πιστοποιητικό επιστροφής. Η μεταβίβαση αυτή αφορά τα ποσά που δεν χρεώθηκαν ακόμη στο πιστοποιητικό ή σε όλα τα αποσπάσματα.

Πριν από την έκδοση του πιστοποιητικού, η ακόλουθη ένδειξη, συμπληρωμένη σύμφωνα με τις ενδείξεις της αίτησης, αναγράφεται στο τετραγωνίδιο 22: 'Τα δικαιώματα μπορεί ενδεχομένως να μεταβιβαστούν στον... (όνομα και διεύθυνση του εκδοχέα)'.

Αν κατά την υποβολή της αίτησης για έκδοση πιστοποιητικού δεν έχει αναγραφεί όνομα και διεύθυνση ενδεχόμενου εκδοχέα, το τετραγωνίδιο 6 διαγράφεται.

2. Ο εκδοχέας δεν μπορεί να μεταβιβάσει το δικαίωμά του αλλά μπορεί να το επανεκχωρήσει στον αρχικό κάτοχο.

Σε μια τέτοια περίπτωση, μια από τις ακόλουθες ενδείξεις τίθεται στο τετραγωνίδιο 6 του πιστοποιητικού από τον εκδίδοντα οργανισμό:

- retrocesión al titular el ...

- tilbageføring til indehaveren den ...

- Rückübertragung auf den Besceinigungsinhaber am ...

- επανεκχώρηση στον αρχικό κάτοχο στις ...

- rights transferred back to the titular holder on [date]

- rétrocession au titulaire le ...

- retrocessione al titolare in data ...

- aan de titularis geretrocedeerd op ...

- retrocessão ao titular em ...

- palautus todistuksenhaltijalle ...

- återbördad till licensinnehavaren den ...

3. Σε περίπτωση αίτησης μεταβίβασης από τον κάτοχο ή επανεκχώρησης από τον εκδοχέα, ο εκδίδων οργανισμός ή ο οργανισμός ή ένας από τους οργανισμούς που έχει ορίσει κάθε κράτος μέλος αναγράφει στο πιστοποιητικό ή, κατά περίπτωση, στο απόσπασμα:

α) το όνομα και τη διεύθυνση του εκδοχέα, όπως αναγράφηκε σύμφωνα με την παράγραφο 1, ή την ένδειξη που προβλέπεται στην παράγραφο 2·

β) την ημερομηνία της αναγραφής αυτής επικυρωμένη με τη σφραγίδα του.

4. Η μεταβίβαση ή η επανεκχώρηση αρχίζει να ισχύει από την ημερομηνία της αναγραφής."

3. Στο άρθρο 7 προστίθεται η παρακάτω παράγραφος 5: "5. Η επιστροφή που ζητείται βάσει ειδικής αίτησης η οποία δεν είναι η δήλωση εξαγωγής χορηγείται υπό τους ισχύοντες κανονιστικούς όρους, και ιδίως εκείνους του άρθρου 6.

Με την επιφύλαξη του προηγούμενου εδαφίου, αν δεν τηρηθεί η τρίμηνη προθεσμία που προβλέπεται στο δεύτερο εδάφιο της παραγράφου 4, η υποχρέωση που προβλέπεται στην παράγραφο 3 δεν μπορεί να θεωρηθεί ως εκπληρωθείσα και, ως εκ τούτου, η εγγύηση που προβλέπεται στο άρθρο 11 καταπίπτει για το εν λόγω ποσό."

4. Προστίθεται το παρακάτω άρθρο 10 α: "Άρθρο 10 α

1. Το παρόν άρθρο εφαρμόζεται στα ζητούμενα πιστοποιητικά επιστροφής με προκαθορισμό την ημέρα υποβολής της αίτησης ενόψει διαγωνισμού με ανοικτή διαδικασία που προκηρύσσεται σε τρίτη χώρα εισαγωγής.

Θεωρούνται ως διαγωνισμοί οι προσκλήσεις, οι οποίες δεν είναι εμπιστευτικές και προέρχονται από δημόσιους οργανισμούς τρίτων χωρών ή διεθνείς οργανισμούς δημοσίου δικαίου, προς υποβολή, σε καθορισμένη προθεσμία, υποψηφιοτήτων ως προς την αποδοχή των οποίων αποφασίζουν οι εν λόγω οργανισμοί.

Για την εφαρμογή του παρόντος άρθρου, οι ένοπλες δυνάμεις που αναφέρονται στο άρθρο 36 παράγραφος 1 στοιχείο γ) του κανονισμού (ΕΚ) αριθ. 800/1999 θεωρούνται ως χώρα εισαγωγής.

2. Ο εξαγωγέας που έχει συμμετάσχει ή επιθυμεί να συμμετάσχει στο διαγωνισμό που αναφέρεται στην παράγραφο 1 μπορεί να ζητήσει, κατά παρέκκλιση του άρθρου 8 παράγραφοι 5, 6 και 9, υπό τους όρους της παραγράφου 10, αν πληρούνται οι όροι που αναφέρονται στην παράγραφο 3, ένα ή περισσότερα πιστοποιητικά, τα οποία χορηγούνται μόνο εφόσον έχει πραγματοποιηθεί υπέρ αυτού η κατακύρωση.

3. Οι διατάξεις που προβλέπονται στο παρόν άρθρο εφαρμόζονται μόνον εάν στην προκήρυξη του διαγωνισμού περιλαμβάνονται τουλάχιστον οι ακόλουθες ενδείξεις:

- η τρίτη χώρα εισαγωγής καθώς και ο οργανισμός που προκηρύσσει το διαγωνισμό,

- η προθεσμία υποβολής των προσφορών για το διαγωνισμό,

- η καθορισμένη ποσότητα προϊόντων την οποία αφορά η προκήρυξη του διαγωνισμού.

Ο ενδιαφερόμενος οφείλει να ανακοινώσει τις ενδείξεις αυτές στον οργανισμό έκδοσης του πιστοποιητικού κατά την υποβολή της σχετικής αίτησης.

Η αίτηση ή οι αιτήσεις έκδοσης πιστοποιητικού δεν είναι δυνατόν να κατατεθούν περισσότερο από 15 ημέρες πριν από την λήξη της προθεσμίας για την υποβολή των προσφορών, αλλά πρέπει να κατατεθούν το αργότερο στις 13.00 την ημέρα που λήγει η προθεσμία για την υποβολή των προσφορών.

Η ποσότητα για την οποία ζητούνται το ή τα πιστοποιητικά δεν μπορεί να υπερβαίνει την αντίστοιχη ποσότητα, που υπολογίζεται χρησιμοποιώντας τον προκαθορισμένο συντελεστή σύμφωνα με το πρώτο εδάφιο της παραγράφου 1 και η οποία αναφέρεται στην προκήρυξη του διαγωνισμού. Δεν λαμβάνονται υπόψη τα όρια ανοχής ή οι δυνατότητες επιλογής που προβλέπονται στην προκήρυξη του διαγωνισμού.

4. Κατά παρέκκλιση του άρθρου 15 παράγραφος 2 του κανονισμού (ΕΚ) αριθ. 1291/2000, η σύσταση της εγγύησης δεν πρέπει να γίνει τη στιγμή της υποβολής της αίτησης πιστοποιητικού.

5. Εντός προθεσμίας 44 ημερών από τη λήξη της προθεσμίας για την υποβολή των προσφορών, εκτός από περιπτώσεις ανωτέρας βίας, ο αιτών πληροφορεί τον οργανισμό έκδοσης με επιστολή ή με γραπτή τηλεπικοινωνία. Η πληροφορία αυτή πρέπει να περιέλθει στον οργανισμό έκδοσης το αργότερο κατά την ημερομηνία εκπνοής της προθεσμίας των 44 ημερών και πρέπει να αναφέρει:

α) ότι έχει κηρυχθεί ο ίδιος υπερθεματιστής ή·

β) ότι δεν έχει κηρυχθεί υπερθεματιστής ή·

γ) ότι δεν έλαβε μέρος στο διαγωνισμό ή·

δ) ότι δεν είναι σε θέση να γνωρίζει τα αποτελέσματα του διαγωνισμού εντός της προθεσμίας αυτής για λόγους για τους οποίους δεν ευθύνεται ο ίδιος.

6. Δεν δίδεται συνέχεια στις αιτήσεις πιστοποιητικών όταν, στη διάρκεια της προθεσμίας έκδοσης που έχει επιβληθεί για τις αιτήσεις πιστοποιητικών που αφορούν ορισμένα προϊόντα, έχει ληφθεί ένα μέτρο αναστολής της έκδοσης πιστοποιητικού σύμφωνα με το άρθρο 8 παράγραφος 8 δεύτερο εδάφιο.

Κανένα ειδικό μέτρο που έχει ληφθεί μετά τη λήξη της εν λόγω προθεσμίας δεν μπορεί να εμποδίζει την έκδοση ενός ή περισσοτέρων πιστοποιητικών για το σχετικό διαγωνισμό, εφόσον ο αιτών έχει τηρήσει τους ακόλουθους όρους:

α) για τα στοιχεία που αναφέρονται στην παράγραφο 3 πρώτο εδάφιο προσκομίζονται τα κατάλληλα δικαιολογητικά·

β) προσκομίζεται από τον αιτούντα αποδεικτικό στοιχείο της ιδιότητας του ως υπερθεματιστή·

γ) υποβάλλεται η σύμβαση ή·

δ) εφόσον δικαιολογημένα δεν υπάρχει σύμβαση, υποβάλλονται τα έγγραφα τα αποδεικτικά των υποχρεώσεων που αναλαμβάνονται με τον αντισυμβαλλόμενο ή τους αντισυμβαλλομένους, μαζί με επιβεβαίωση της τράπεζας σχετικά με το άνοιγμα αμετάκλητης ενέγγυας πίστωσης η οποία χορηγείται από το χρηματοδοτικό φορέα του αγοραστή για τη συμφωνημένη παράδοση·

ε) έχει συσταθεί η απαιτούμενη εγγύηση για την έκδοση του πιστοποιητικού.

Το ή τα πιστοποιητικά εκδίδονται μόνο για τη χώρα που αναφέρεται στην παράγραφο 3 πρώτο εδάφιο, πρώτη περίπτωση και περιλαμβάνουν αναφορά του διαγωνισμού αυτού.

Η συνολική ποσότητα για την οποία εκδίδονται το ή τα πιστοποιητικά είναι ίση με την αντίστοιχη συνολική ποσότητα, που υπολογίζεται χρησιμοποιώντας τον προκαθορισμένο συντελεστή σύμφωνα με το πρώτο εδάφιο της παραγράφου 1 και για την οποία ο αιτών έχει ανακηρυχθεί υπερθεματιστής και έχει υποβάλει τη σύμβαση ή τα δικαιολογητικά όπως αναφέρεται στο στοιχείο δ)· η ποσότητα αυτή δεν μπορεί να υπερβαίνει την αιτούμενη ποσότητα.

Κατά παρέκκλιση του άρθρου 9 παράγραφος 1 και του πρώτου και δευτέρου εδαφίου του άρθρου 9 παράγραφος 2, το πιστοποιητικό επιστροφής, το οποίο εκδίδεται υπό τους όρους του παρόντος άρθρου, ισχύει από την ημέρα έκδοσης του κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000. Το πιστοποιητικό επιστροφής ισχύει το αργότερο μέχρι το τέλος του όγδοου μήνα μετά το μήνα έκδοσης του ή μέχρι τις 30 Σεπτεμβρίου κάθε έτους εάν η ημερομηνία αυτή προηγείται. Συνεπώς, οι προκαθορισμένοι συντελεστές ισχύουν μέχρι την τελευταία ημέρα ισχύος του πιστοποιητικού.

Κανένα πιστοποιητικό δεν εκδίδεται για την ποσότητα ως προς την οποία ο αιτών δεν έχει κηρυχθεί υπερθεματιστής ή δεν έχει τηρήσει έναν από τους όρους που αναφέρονται στα στοιχεία α), β), γ) και ε) του δεύτερου εδαφίου ή, κατά περίπτωση, στα στοιχεία α), β), δ) και ε) του δεύτερου εδαφίου.

Ο κάτοχος του πιστοποιητικού ή των πιστοποιητικών φέρεται ως ο κύριος υπεύθυνος για την απόδοση κάθε επιστροφής που καταβλήθηκε αχρεωστήτως εφόσον αποδειχθεί ότι το πιστοποιητικό ή τα πιστοποιητικά εκδίδονται βάσει σύμβασης ή μιας από τις δεσμεύσεις που προβλέπονται στο στοιχείο δ), που δεν αντιστοιχεί στο διαγωνισμό ο οποίος έχει προκηρυχθεί από την τρίτη χώρα.

7. Στις περιπτώσεις που αναφέρονται στην παράγραφο 5 στοιχεία β), γ) και δ), κανένα πιστοποιητικό δεν εκδίδεται έπειτα από αίτηση που αναφέρεται στην παράγραφο 3.

8. Στην περίπτωση που ο αιτών το πιστοποιητικό δεν τηρεί τις διατάξεις της παραγράφου 5, δεν εκδίδεται κανένα πιστοποιητικό.

Ωστόσο, όταν ο αιτών προσκομίζει, στον εκδίδοντα οργανισμό, την απόδειξη για την παράταση της προθεσμίας υποβολής των προσφορών:

- κατά δέκα ημέρες το πολύ, η αίτηση εξακολουθεί να ισχύει και η προθεσμία των 44 ημερών για την ανακοίνωση των στοιχείων που αναφέρονται στην παράγραφο 5 υπολογίζεται από την ημέρα της έναρξης της νέας προθεσμίας για την υποβολή των προσφορών,

- κατά περισσότερες από 10 ημέρες, η αίτηση παύει πλέον να ισχύει.

9. α) Αν ο υπερθεματιστής προσκομίσει απόδειξη, προς ικανοποίηση της αρμόδιας αρχής, ότι ο οργανισμός που έχει προκηρύξει το διαγωνισμό έχει καταγγείλει τη σύμβαση για λόγους για τους οποίους ο υπερθεματιστής δεν είναι υπεύθυνος και οι οποίοι δεν θεωρούνται λόγοι ανωτέρας βίας, η αρμόδια αρχή αποδεσμεύει την εγγύηση στην περίπτωση που το ύψος της προκαθορισμένης επιστροφής σχετικά με το βασικό προϊόν που αντιστοιχεί στο μεγαλύτερο ποσό επιστροφής σε σύγκριση με τα υπόλοιπα χρησιμοποιούμενα βασικά προϊόντα είναι μεγαλύτερο ή ίσο προς το ύψος της επιστροφής που ισχύει την τελευταία ημέρα ισχύος του πιστοποιητικού.

β) Αν ο υπερθεματιστής προσκομίσει απόδειξη, προς ικανοποίηση της αρμόδιας αρχής, ότι ο οργανισμός που έχει προκηρύξει το διαγωνισμό έχει επιφέρει αλλαγές στη σύμβαση για λόγους για τους οποίους ο υπερθεματιστής δεν είναι υπεύθυνος και οι οποίοι δεν θεωρούνται λόγοι ανωτέρας βίας, η αρμόδια αρχή μπορεί να παρατείνει την ισχύ του πιστοποιητικού και τη διάρκεια του προκαθορισμού μέχρι τις 30 Σεπτεμβρίου.

γ) Αν ο υπερθεματιστής προσκομίσει την απόδειξη ότι στην προκήρυξη του διαγωνισμού ή στη σύμβαση που έχει συνάψει μετά την κατακύρωση του διαγωνισμού προβλέπονται όρια ανοχής ή δυνατότητα επιλογής προς τα κάτω μεγαλύτερα του 5 % και ότι ο οργανισμός που έχει προκηρύξει το διαγωνισμό επικαλείται τη ρήτρα αυτή, η υποχρέωση εξαγωγής θεωρείται ότι εκπληρώνεται όταν η εξαγόμενη ποσότητα είναι κατώτερη κατά 10 % το πολύ από την ποσότητα για την οποία έχει εκδοθεί το πιστοποιητικό, εφόσον το ύψος της προκαθορισμένης επιστροφής σχετικά με το βασικό προϊόν που αντιστοιχεί στο μεγαλύτερο ποσό επιστροφής σε σύγκριση με τα υπόλοιπα χρησιμοποιούμενα βασικά προϊόντα είναι μεγαλύτερο ή ίσο προς το ύψος της επιστροφής που ισχύει την τελευταία ημέρα ισχύος του πιστοποιητικού. Στην περίπτωση αυτή, το ποσοστό 95 % που προβλέπεται στο άρθρο 12 παράγραφος 4 αντικαθίσταται από το ποσοστό 90 %.

δ) Για τη σύγκριση μεταξύ του ύψους της προκαθορισμένης επιστροφής και του ύψους της επιστροφής που ισχύει την τελευταία ημέρα της περιόδου ισχύος του πιστοποιητικού, λαμβάνονται υπόψη, κατά περίπτωση, άλλα ποσά που προβλέπονται από την κοινοτική ρύθμιση.

10. Κατά παρέκκλιση του άρθρου 8, μπορούν να υποβάλλονται αιτήσεις πιστοποιητικών επιστροφής υπό τους όρους του παρόντος άρθρου από την 1η Οκτωβρίου κάθε δημοσιονομικής περιόδου. Τα κράτη μέλη ανακοινώνουν αμέσως στην Επιτροπή τις ενδείξεις που αναφέρονται στην παράγραφο 3 πρώτο εδάφιο καθώς και τις ποσότητες, την ημερομηνία και την ώρα υποβολής κάθε ζητούμενου πιστοποιητικού. Η Επιτροπή ενημερώνει το κράτος μέλος, εντός των δέκα εργάσιμων ημερών που ακολουθούν αυτή την ανακοίνωση, εάν ισχύει το τρίτο εδάφιο της παραγράφου 12.

11. Η Επιτροπή μπορεί να αναστείλει, για τις αιτήσεις που δεν έχουν ακόμη υποβληθεί, την εφαρμογή της παραγράφου 2 υπό τους όρους του άρθρου 8 παράγραφος 8 δεύτερο και τρίτο εδάφιο.

12. Για την εφαρμογή της παραγράφου 6 πρώτο εδάφιο, η Επιτροπή μπορεί να εκτιμήσει ότι η τήρηση των διεθνών υποχρεώσεων δεν κινδυνεύει εάν το σύνολο των ποσοτήτων που αντιστοιχούν σε έναν ίδιο διαγωνισμό, για το οποίο υποβλήθηκαν πολλές αιτήσεις πιστοποιητικών από έναν ή πολλούς ενδιαφερομένους και τα οποία δεν εκδόθηκαν ακόμη, δεν υπερβαίνει τα δύο εκατομμύρια ευρώ.

Ωστόσο, το όριο αυτό μπορεί να ανέλθει σε 4 εκατομμύρια ευρώ εάν κανένας από τους συντελεστές μείωσης, που δημοσιεύθηκαν από την αρχή της δημοσιονομικής περιόδου και που, προβλέπονται στην παράγραφο 5 του άρθρου 8, δεν υπερβαίνει το 50 %.

Το πιστοποιητικό επιστροφής δεν χορηγείται στον ενδιαφερόμενο εάν το σχετικό ποσό που έχει προστεθεί στα ποσά για τα οποία έχουν ήδη υποβληθεί αιτήσεις πιστοποιητικών για τον ίδιο διαγωνισμό υπερβαίνει το εφαρμοζόμενο όριο."

5. Το άρθρο 12 αντικαθίσταται από το ακόλουθο κείμενο: "Άρθρο 12

1. Σε περίπτωση εφαρμογής του συντελεστή μείωσης του άρθρου 8 παράγραφοι 5 και 8, η εγγύηση αποδεσμεύεται αμέσως μέχρι το συνολικό ύψος του συσταθέντος ποσού πολλαπλασιαζόμενου επί τον συντελεστή μείωσης.

2. Η εγγύηση αποδεσμεύεται κατά το 94 % όταν, σε εφαρμογή του άρθρου 8 παράγραφος 6, ο αιτών αποποιείται το πιστοποιητικό του.

3. Η εγγύηση αποδεσμεύεται στο ακέραιο όταν ο κάτοχος του πιστοποιητικού έχει ζητήσει να του χορηγηθούν επιστροφές κατά ποσοστό 95 % του ποσού για το οποίο εκδόθηκε το πιστοποιητικό. Έπειτα από αίτηση του κατόχου του τίτλου, τα κράτη μέλη μπορούν να αποδεσμεύσουν την εγγύηση τμηματικά κατ' αναλογία των ποσοτήτων των προϊόντων για τα οποία προσκομίστηκαν τα αποδεικτικά στοιχεία που προβλέπονται στο άρθρο 7 παράγραφος 4 και εφόσον έχει αποδειχθεί ότι ζητήθηκε ποσό ίσο με το 5 % του ποσού που αναφέρεται στο πιστοποιητικό.

4. Όταν το πιστοποιητικό επιστροφής δεν χρησιμοποιήθηκε κατά ποσοστό 95 % του ποσού για το οποίο εκδόθηκε, η εγγύηση καταπίπτει κατά ποσοστό 25 % της διαφοράς μεταξύ του 95 % του ποσού για το οποίο εκδόθηκε το πιστοποιητικό και του ποσού που πραγματικά χρησιμοποιήθηκε.

Επιπλέον, εάν το συνολικό ποσό της εγγύησης που έπρεπε να καταπέσει είναι μικρότερο ή ίσο προς 60 ευρώ για ένα συγκεκριμένο πιστοποιητικό, το κράτος μέλος αποδεσμεύει ολόκληρη την εγγύηση.

5. Ωστόσο,

- εάν το πιστοποιητικό ή απόσπασμα του πιστοποιητικού επιστραφεί στον οργανισμό έκδοσής του κατά τη διάρκεια της περιόδου που αντιστοιχεί στα πρώτα δύο τρίτα της διάρκειας ισχύος του, η αντίστοιχη εγγύηση που καταπίπτει μειώνεται κατά 40 %. Για το σκοπό αυτό, κάθε μέρος μιας ημέρας θεωρείται ολόκληρη ημέρα,

- εάν το πιστοποιητικό ή απόσπασμα του πιστοποιητικού επιστραφεί στον οργανισμό έκδοσής του κατά τη διάρκεια της περιόδου που αντιστοιχεί στο τελευταίο ένα τρίτο της διάρκειας ισχύος του, ή κατά τη διάρκεια του μήνα που ακολουθεί μετά το πέρας ισχύος του, η αντίστοιχη εγγύηση που καταπίπτει μειώνεται κατά 25 %.

Οι διατάξεις του προηγούμενου εδαφίου εφαρμόζονται μόνο στα πιστοποιητικά και στα αποσπάσματα πιστοποιητικών που επεστράφησαν στον οργανισμό έκδοσής τους κατά τη διάρκεια της δημοσιονομικής περιόδου κατά την οποία χορηγήθηκαν τα εν λόγω πιστοποιητικά και με την προϋπόθεση ότι η επιστροφή τους έγινε σε περισσότερες από 30 ημέρες πριν από το τέλος της εν λόγω περιόδου."

6. Στο άρθρο 14, οι παραγράφοι 2 και 3 αντικαθίστανται από το ακόλουθο κείμενο: "2. Οι διατάξεις του παρόντος άρθρου έχουν εφαρμογή στην εξαγωγή που πραγματοποιούν οικονομικοί φορείς οι οποίοι δεν είχαν στην κατοχή τους πιστοποιητικό επιστροφής από την αρχή της σχετικής δημοσιονομικής περιόδου και οι οποίοι δεν έχουν στην κατοχή τους πιστοποιητικό την ημέρα εξαγωγής. Το συνολικό ποσό των αιτήσεων που έχουν καταθέσει οι εν λόγω φορείς τηρώντας τους όρους του παραρτήματος ΣΤ-Ι παράγραφος 2, κατά το υπόψη δημοσιονομικό έτος και πριν από την υποβολή της αίτησης για την εν λόγω εξαγωγή δεν επιτρέπεται να υπερβαίνει τα 50000 ευρώ.

Για την εφαρμογή του προηγούμενου εδαφίου, εάν η συγκεκριμένη αίτηση θεωρείται από την αρμόδια αρχή ως η δήλωση εξαγωγής κατά την έννοια του άρθρου 5 παράγραφος 1 του κανονισμού (ΕΚ) αριθ. 800/1999, η ημερομηνία της εν λόγω αίτησης μπορεί να είναι, προς ικανοποίηση της αρμόδιας αρχής, η ημερομηνία κατά την οποία η τελωνειακή υπηρεσία αποδέχεται την εν λόγω δήλωση εξαγωγής.

Οι διατάξεις του παρόντος άρθρου εφαρμόζονται αποκλειστικά στο κράτος μέλος όπου παράγονται ή συγκεντρώνονται τα εμπορεύματα.

3. Κάθε μήνα και το αργότερο στις 5 και στις 20 του μηνός, τα κράτη μέλη γνωστοποιούν στην Επιτροπή τα ποσά επιστροφών που χορηγήθηκαν δυνάμει του παρόντος άρθρου από τις 16 μέχρι το τέλος του προηγούμενου μήνα και από την 1η μέχρι την 15η του τρέχοντος μήνα, αντιστοίχως.

Σε περίπτωση κατά την οποία το άθροισμα των ποσών που γνωστοποιούνται από τα κράτη μέλη ανέρχεται σε 20 εκατομμύρια ευρώ, η Επιτροπή μπορεί να αναστείλει την εφαρμογή των παραγράφων 1 και 2 του παρόντος άρθρου για τις εξαγωγές που δεν καλύπτονται από πιστοποιητικό επιστροφής.

Η Επιτροπή, λαμβάνοντας υπόψη τα ποσά που μεταβιβάζουν τα κράτη μέλη κατ' εφαρμογή του πρώτου εδαφίου καθώς και την τήρηση των διεθνών υποχρεώσεων της Κοινότητας, μπορεί να αναπροσαρμόσει το ποσό που προβλέπεται στο δεύτερο εδάφιο για μια δημοσιονομική περίοδο. Στην περίπτωση αυτή, δημοσιεύει το νέο ποσό στην Επίσημη Εφημερίδα των Ευρωπαϊκών Κοινοτήτων."

7. Το άρθρο 15 παράγραφος 2 αντικαθίσταται από το ακόλουθο κείμενο: "2. Κατά παρέκκλιση της παραγράφου 1, δεν ισχύουν για τα πιστοποιητικά επιστροφών του παρόντος κανονισμού οι ακόλουθες διατάξεις του κανονισμού (ΕΚ) αριθ. 1291/2000:

- τα άρθρα 9, 12, 14, 21, 24, 32, 33, 35, 42, 46, 47, 49 και 50·

- το άρθρο 8 παράγραφος 2·

- το άρθρο 8 παράγραφος 4·

- το άρθρο 18 παράγραφος 1·

- το άρθρο 36 παράγραφος 5."

8. Το άρθρο 16 τροποποιείται ως εξής:

α) Στην παράγραφο 3, το δεύτερο εδάφιο αντικαθίσταται από το ακόλουθο κείμενο: "Ωστόσο, εάν το εν λόγω εμπόρευμα αναφέρεται στις στήλες 1 και 2 του παραρτήματος Δ, ο ενδιαφερόμενος μπορεί να επωφεληθεί, εφόσον το ζητήσει ρητώς, από επιστροφή για τον υπολογισμό της οποίας καθορίζονται η φύση και η ποσότητα των βασικών προϊόντων που πρέπει να ληφθούν υπόψη σε συνάρτηση με τα στοιχεία που παρέχει η ανάλυση του προς εξαγωγή εμπορεύματος και σύμφωνα με τον αντίστοιχο πίνακα που ορίζεται στο παράρτημα Δ. Η αρμόδια αρχή καθορίζει τους όρους με βάση τους οποίους πρέπει να πραγματοποιηθεί η ανάλυση."

β) Η παράγραφος 8 αντικαθίσταται από το ακόλουθο κείμενο: "8. Αναφορικά με εξαγωγές που πραγματοποιούνται μεταξύ της 1ης και της 15ης Οκτωβρίου κάθε έτους, η πληρωμή των επιστροφών δεν μπορεί να γίνει πριν από τις 16 Οκτωβρίου.

Αναφορικά με εξαγωγές που πραγματοποιούνται με υποβολή πιστοποιητικού επιστροφής χορηγούμενου εντός μιας δημοσιονομικής περιόδου και στο βαθμό στον οποίο η Επιτροπή εκτιμά ότι κινδυνεύει η τήρηση των διεθνών υποχρεώσεων της Κοινότητας, οι πληρωμές επιστροφών που προβλέπεται να πραγματοποιηθούν μετά το πέρας της περιόδου αυτής δεν μπορούν να γίνουν πριν από τις 16 Οκτωβρίου. Στην περίπτωση αυτή, η προθεσμία που προβλέπεται στο άρθρο 49 παράγραφος 8 πρώτο εδάφιο του κανονισμού (ΕΚ) αριθ. 800/1999 μπορεί προσωρινά να οριστεί στους τρεις μήνες και δεκαπέντε ημέρες.

Σε περίπτωση εφαρμογής του προηγούμενου εδαφίου, η Επιτροπή δημοσιεύει τη διάταξη αυτή πριν από τις 20 Σεπτεμβρίου στην Επίσημη Εφημερίδα των Ευρωπαϊκών Κοινοτήτων."

9. Το παράρτημα ΣΤ τροποποιείται ως εξής:

α) Στο κεφάλαιο Ι, το σημείο 2 αντικαθίσταται από το ακόλουθο κείμενο: "2. Στον τίτλο 'πιστοποιητικό εξαγωγής ή προκαθορισμού', τίθεται σφραγίδα με την ένδειξη 'πιστοποιητικό επιστροφής εκτός παραρτήματος I'. Η ένδειξη αυτή μπορεί να είναι μηχανογραφημένη.

Ο αιτών συμπληρώνει τα τετραγωνίδια 4, 8, 17 και 18 και, αναλόγως, το τετραγωνίδιο 7. Ωστόσο, στα τετραγωνίδια 17 και 18, σημειώνεται το ποσό σε ευρώ.

Τα τετραγωνίδια 13 έως 16 δεν συμπληρώνονται.

Στο τετραγωνίδιο 20 ο αιτών διευκρινίζει αν προβλέπει να χρησιμοποιήσει το πιστοποιητικό επιστροφής μόνο στο κράτος μέλος που το εξέδωσε ή εάν ζητεί πιστοποιητικό επιστροφής που να ισχύει σε ολόκληρη την Κοινότητα.

Στο τετραγωνίδιο 20 ο αιτών διευκρινίζει με την ένδειξη 'άρθρο 8-1' ή με μια άλλη ένδειξη προς ικανοποίηση της αρμόδιας αρχής εάν η αίτηση αφορά πιστοποιητικό που προβλέπεται από την παράγραφο 1 του άρθρου 8, ή με την ένδειξη 'άρθρο 8-8' ή με μια άλλη ένδειξη προς ικανοποίηση της αρμόδιας αρχής εάν η αίτηση αφορά πιστοποιητικό που προβλέπεται από τις παραγράφους 8 έως 10 του άρθρου 8.

Ο αιτών σημειώνει τον τόπο και την ημερομηνία υποβολής της αίτησης και υπογράφει την αίτηση έκδοσης πιστοποιητικού επιστροφής.

Στην περίπτωση των αιτήσεων έκδοσης πιστοποιητικών που προορίζονται για πράξεις επισιτιστικής βοήθειας, συμπληρώνεται και το τετραγωνίδιο 20 με μια από τις ενδείξεις που προβλέπονται στο άρθρο 10 ή στο άρθρο 3 του κανονισμού (ΕΚ) αριθ. 259/98 της Επιτροπής(7)."

β) Στο κεφάλαιο II, το σημείο 3 αντικαθίσταται από το ακόλουθο κείμενο: "3. Αίτηση έκδοσης αποσπάσματος πιστοποιητικού επιστροφής

Ο κάτοχος πιστοποιητικού επιστροφής μπορεί να ζητήσει την έκδοση αποσπάσματος πιστοποιητικού για ποσό που δεν υπερβαίνει το ποσό που δεν έχει ακόμη χρεωθεί στο αρχικό πιστοποιητικό κατά την ημερομηνία έκδοσης του αποσπάσματος, κυρίως εάν προβλέπει να πραγματοποιήσει εξαγωγές για τις οποίες οι αιτήσεις επιστροφών δεν θα υποβληθούν στο κράτος μέλος που εξέδωσε το πιστοποιητικό επιστροφής. Σε μια τέτοια περίπτωση, χρεώνεται στο αρχικό πιστοποιητικό το ποσό της αίτησης αποσπάσματος και εκδίδεται απόσπασμα βάσει αίτησης η οποία συμπληρώνεται στο έντυπο σύμφωνα με το παράρτημα Ι του κανονισμού (ΕΚ) αριθ. 1291/2000 και στην οποία σημειώνονται τα ακόλουθα στοιχεία:

- στα τετραγωνίδια 1 και 2, η επωνυμία του οργανισμού που εξέδωσε το πιστοποιητικό επιστροφής, του οποίου ζητείται απόσπασμα, και ο αριθμός του αρχικού πιστοποιητικού·

- στο τετραγωνίδιο 4, το όνομα του κατόχου του πιστοποιητικού επιστροφής·

- στα τετραγωνίδια 17 και 18, το ποσό σε ευρώ που ζητείται βάσει του αποσπάσματος."

γ) Το κεφάλαιο IV αντικαθίσταται από το ακόλουθο κείμενο: "IV. Έκδοση πιστοποιητικών επιστροφής χωρίς προκαθορισμό προς χρήση σε ολόκληρη την Κοινότητα

Αυτά τα πιστοποιητικά επιστροφής συμπληρώνονται όπως και τα πιστοποιητικά του σημείου III.

Διαγράφεται το τετραγωνίδιο 21.

Εάν ο κάτοχος ενός τέτοιου πιστοποιητικού επιστροφής ζητήσει αργότερα προκαθορισμό των ποσοστών επιστροφής, οφείλει να επιστρέψει το αρχικό πιστοποιητικό καθώς και τα αποσπάσματα που έχουν ενδεχομένως ήδη εκδοθεί. Πρέπει να αναγράφεται η ένδειξη: 'Επιστροφή ισχύει στις... προκαθοριζόμενη στις...' και να συμπληρώνεται στο τετραγωνίδιο 22 του πιστοποιητικού."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι παράγραφοι 2 και 5 του άρθρου 1 εφαρμόζονται στα πιστοποιητικά που ζητήθηκαν από την 9η Ιουλίου 2001 και εξής και τα οποία αντιστοιχούν σε εξαγωγές που πραγματοποιήθηκαν από την 1η Οκτωβρίου 2001 και εξής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 318 της 20.12.1993, σ. 18.

(2) ΕΕ L 298 της 25.11.2000, σ. 5.

(3) ΕΕ L 177 της 15.7.2000, σ. 1.

(4) ΕΕ L 276 της 28.10.2000, σ. 3.

(5) ΕΕ L 152 της 24.6.2000, σ. 1.

(6) ΕΕ L 150 της 6.6.2001, σ. 25.

(7) ΕΕ L 25 της 31.1.1998, σ. 39.